AfriForum Jeug veroordeel gewelddadige aanranding van landbouskoolseun‘n Skermskoot van die video wat gemaak is. Die slagoffer lê met sy maag op bed terwyl ander skoolseuns toekyk. AfriForum Jeug veroordeel die beweerde voorval by die Hoër Landbouskool Noord-Kaap, waartydens ŉ seun op gewelddadige wyse fisiek en psigies gekrenk is, ten sterkste. Henk Maree, nasionale voorsitter van AfriForum Jeug, het Vrydag gesê die jeugorganisasie bied gratis berading aan die seun en ander leerlinge, wat deur die aanranding getraumatiseer is. “Hierdie tipe gedrag is op geen manier verdedigbaar nie,” het Maree gesê. “Wat die aangeleentheid des te meer ontstellend maak is dat daders én omstanders die aanranding blykbaar aanvaarbaar vind. AfriForum Jeug hoop dat die betrokkenes, wat die wet oortree het, vir hul dade verantwoordelik gehou sal word.” Maree het die slagoffer en die geraakte leerlinge se ouers versoek om met die organisasie in verbinding te tree. “Ons wil werklik die geleentheid gegun word om te help waar ons kan,” het hy bygevoeg. Maroela Media het vroeër berig vier leerlinge van die skool verskyn Vrydag in die Jan Kempdorp-landdroshof nadat hulle glo ŉ medeleerling by die skool se koshuis aangerand en seksueel mishandel het. Maj. Dimakatso Mooi, provinsiale polisiewoordvoerder, het Vrydag aan Maroela Media gesê die seuns, tussen 14 en 19 jaar oud, staan tereg op aanklagte van verkragting en algemene aanranding weens ŉ vermeende ontgroeningsdaad wat Sondagaand om 21:30 by die skool se koshuis plaasgevind het. Lees meer hier.